Det har startet en strøm af henvendelser om børnemishandling, at en gruppe af tidligere elever fra Gravenshoved er stået frem om deres tid på kostskolen i 80'erne og starten af 90'erne. En lukket facebookgruppe for elever, der har oplevet eller bevidnet vold, overgreb og krænkelser på kostskolen i Sønderjylland, som Aalborg Kommune ejede, er vokset til over 130 medlemmer. - Det vælter ind med beskeder, siger én af de tidligere elever, René Vinding Christensen, der sammen med Mie Hertzberg har valgt at stå frem som talsmand for de andre. Åbner endelig op Siden sagen kom i medierne i tirsdags har flere tidligere elever henvendt sig til René. Lettede over, at der langt om længe er nogen, der siger noget om, de fysiske og psykiske overgreb der skete dengang. - Der er nogen, der skriver til mig, at de har gået rundt med hemmeligheder i 30 år, som de ikke har kunnet bære, og derfor takker de os for, at vi åbner op for det nu, siger han. Og det gør en stor forskel nu at blive hørt, selvom det har været alt for længe undervejs, understreger René Vinding Christensen: - Hvis vi om et år ved, hvordan folk er kommet igennem det her og er blevet hørt og lyttet til og måske har en chance for at komme videre, så vil langt de fleste nok gerne have haft den mulighed 10-15 år tidligere i deres liv.

Referat:
Talsmand for de tidligere kostskoleelever på Gravenshoved har modtaget en strøm af henvendelser om overgreb, siden gruppen valgte at stå frem og henvende sig samlet til Aalborg Kommune.